Nkandla-verslag vrygestelAdv. Thuli Mandonsela maak die Nkandla-verslag bekend. Thuli Madonsela, die Openbare Beskermer, het Woensdag om 12:40 haar finale verslag oor Nkandla beskikbaar gestel. Sy het tydens ‘n perskonferensie gesê president Jacob Zuma en sy familie het “onbehoorlik voordeel getrek” uit opgraderings ter waarde van ongeveer R246 miljoen wat by sy privaathuis in Nkandla, KwaZulu-Natal gedoen is. Die verslag, wat 443 bladsye behels, sou reeds op 9 Februarie, ŉ paar dae voor pres. Jacob Zuma se staatsrede beskikbaar gemaak word, maar Madonsela het die sperdatum vir reaksie van een van die partye uitgestel. Die ANC het Madonsela gekritiseer oor die manier waarop sy die verslag hanteer het. Gwede Mantashe, sekretaris-generaal van die ANC, het gesê Madonsela se tydsberekening om die verslag nou bekend te stel is ŉ poging om die ANC se verkiesingsveldtog skade te berokken. Die nasionale verkiesing vind op 7 Mei plaas. Die ANC sal Woensdagmiddag ŉ perskonferensie hou om die bevindinge te bespreek. Lees Maroela Media se omvattende nuuskommentaar oor die OB se verslag hier.